Dersom Norge fortsetter å innsette statsråder i samme tempo som nå, vil den vanlige befolkningen være i mindretall allerede i 2050.

I formiddag presenterte statsminister Erna Solberg sin nye regjering.

Den er enorm.

Aldri før har Norge hatt flere statsråder, og flere er bekymret.

– Jeg er bekymret for utviklingen. Vi vet ikke nok om konsekvensene av å øke antall statsråder så fort. Dette går vi inn i med bind for øynene, sier Geir Axelsen, direktør i Statistisk sentralbyrå (SSB).

SSB-direktøren peker blant annet på følgende:

1. Statsråder har et annet språk enn vanlige nordmenn. De har for eksempel problemer med å si et tydelig «ja» eller «nei». De benytter seg i tillegg ofte av en slags tåkeprat som kun forstås av dem selv. Det er også allmenn kjent at statsråder mener det er riktig å lyve til alle som ikke er statsråder.

2. Statsråder viser liten interesse for å integrere seg og bli vanlige nordmenn. Mens vanlige folk står i klynge og svetter på bussen, kjører de rundt i svart limousin med sjåfør. Siden antall limousiner øker i takt med antall statsråder, vil veiene inn og ut av Oslo være en eneste lang trafikk-kork innen 2050. Fordel: Det vil endelig være sitteplass på bussen.

3. De jobber knapt, og forventer at det offentlige skal fly dem rundt fra matfat til matfat og betale leilighet og hotellovernattinger.

– Vi er redd for at et Norge med overvekt av statsråder kollapser i en grøt av uklar tale og kanapeer. Vår kultur og landets fremtid står på spill, sier Axelsen.

– Hva kan gjøres?

– Send dem tilbake dit de kom fra.